進讀唐鑑徹章謝恩唐律一首二十韻
作者：劉克莊
朝代：宋

paragraphs: 勛華嗟已遠，最近莫如唐。
祖禹忠於宋，云周監有商。
雖然張萬目，終未立三綱。
貞觀初勤恤，開元未怠荒。
錄忘曲江獻，鏡惜鄭公亡。
節鎮私齋鉞，兵權假貴璫。
甫聞平夏蜀，尋又失河湟。
歷歷前朝事，惓惓治世防。
幾年藏秘府，一日進華光。
主聖勤稽古，臣愚值徹章。
重瞳悉該貫，吶舌愧精詳。
前接夔龍武，後陪鵷鷺行。
舜歌奎宿燦，鎬宴木天凉。
鳳夸分新焙，魚鬚出尚方。
玉驄五花白，寶带萬釘黄。
內醖霑宣勸，朝衣惹御香。
染濡乏才藻，賡載仰明良。
拔擢由民伍，推遷侍帝旁。
榮猶戀旃厦，憊不任簪裳。
尚念申公老，非如賀監狂。